ב"ה

**מצדיעים לדגל**

מבוסס על שיחת ר"ח סיון תשמ"ה

מה זה דגל? ולמה הוא כל כך חשוב?

נשיא ארה"ב לשעבר, דונלד טרמפ, ונשיא איראן, אחמדינג'אד, נפגשו (במפגש דמיוני).

דונלד טרמפ סיפר לנשיא איראן על חלום מעניין שהוא חלם אתמול. "בחלומי, ראיתי את העיר טהרן כשהיא בנויה מחדש. ועל כל בית מתנופף דגל!"

"מעניין מאוד" עונה אחמדינג'אד "דגלים?! מה היה כתוב עליהם?"

"לא יודע" עונה טרמפ "אני לא קורא עברית!"

השבוע אנחנו מתחילים חומש חדש - חומש "במדבר", המכונה גם "חומש הפקודים" על שם הציווי הקב"ה, החוזר ונשנה במהלך הספר, למנות ולספור את עם ישראל. פרשת במדבר נקראת לעולם לפני חג השבועות, ובעיקר בשנה זו ש(לפחות בחו"ל) אנו קוראים את פרשת במדבר בערב חג השבועות.

מה הקשר והמסר המיוחד אותו ניתן להפיק מחיבור פרשת במדבר לחג השבועות? ואיך זה מלמד אותנו, דבר או שתיים, בנושא הבאת הגאולה?

קריאה שטחית של הפרשה מגלה נושא חדש ומעניין שעדיין לא דובר אודותיו בתורה. בפרשת "במדבר" אנו מגלים לראשונה את נושא "הדגל"!

"**איש על דגלו** באותות לבית אבותם יחנו בני ישראל"(במדבר ב,ב)

כולנו רגילים לחשוב ש"דגל" הכוונה לפיסת בד צבועה בצבע אחיד או במספר צבעים המתנופפת על עמוד או תורן, ומשמשת בדרך כלל לסימון, לאיתות, או לזיהוי. אנחנו מכירים דגלים של מדינות, שבטים, חטיבות בצבא, ובעיקר דגלי "צבאות השם" ודגלי משיח. אבל, רש"י בפירושו למקרא (כאן) מסביר שיש עוד פירוש נוסף למילה דגל. דגל משמעותו סדר, חטיבה או קבוצה ארגונית. הדגל מסמל את צורת החניה היחודית בה חנו שבטי ישראל במהלך שהייתם במדבר, חניה בצורת מרובע, אותה הם קיבלו בירושה מיעקב אבינו. שנים־עשר שבטי־ישראל התחלקו לארבעה מחנות כלליים ובכל מחנה שלושה שבטים. כל מחנה חנה בצד אחר, וכך יחד הם הקיפו את אוהל מועד שחנה במרכז. מפרשי המדרש מסבירים שחלוקת ישראל לקבוצות הייתה בהתאם לסדר של מלאכי השרת, המחולקים לארבעה מחנות של שכינה. ב'פרקי דרבי אליעזר' (פרק ד) אנו מוצאים תיאור של המרכבה העליונה כשהיא מוקפת מארבע רוחותיה בארבע מחנות של מלאכים: מחנה מיכאל מימין (חסד), מחנה גבריאל מהשמאל (גבורה), מחנה אוריא-ל מפנים (מזרח-תפארת) ומחנה רפאל מלאחור (מערב-מלכות). "דגל" הזה-צורת החניה היחודית הזאת, קשורה מאוד עם חג השבועות. ראשית כל, רבים מהמפרשים מסבירים, שבני ישראל ראו את במרכבה העליונה בפעם הראשונה בעת מתן תורה. באותה עת, בה ירד הקב"ה על הר סיני, הוא ירד יחד עם רבבות של מלאכים . ה'מדרש רבה' (פרשתינו, יד) מתאר 22,000 מרכבות של מלאכים שירדו יחד עם הקב"ה על הר סיני, ואז באותה עת, ראו בני ישראל את צורת החניה הזאת בה המלאכים מקיפים את הקב"ה מכל צד ופינה, מארבעת הרוחות, תוך כדי שהם מקלסים ומשבחים את הקב"ה. זאת ועוד, בהפטרה של שבועות אנו קוראים את חזון יחזקאל בן בוזי הנביא. הנביא מתאר כיצד "נפתחו השמים ואראה מראות אלוקים..". יחזקאל הנביא ממשיך ומתאר בתיאורים מרהיבים את "המרכבה" הכוללת את האדם העליון וחיות הקודש המקיפים אותו. "ודמות פניהם פני אדם, ופני אריה אל הימין לארבעתם, ופני שור מהשמאול לארבעתן, ופני נשר לארבעתן" (יחזקאל א ,י). שוב אותה החלוקה: ארבעה מחנות של מלאכים (פני אדם, אריה, שור ונשר) המקיפים מארבעת הצדדים את כסא הכבוד.

אז מצאנו את הקשר בין פרשת במדבר לחג השבועות. הקשר מתבטא במילה אחת-"דגל"! פרשת במדבר מניפה את "הדגל" בפעם הראשונה, ובחג השבועות אנו מנופפים את "הדגל" פעמיים, גם במתן תורה וגם בקריאת ההפטרה.

[זהו, אמנם, לא הדגל אליו אנו רגילים-יריעת בד על מקל, כ"א זהו הדגל התורני-מקראי, דגל המסמל את צורת החניה היהודית!]

אבל, מה כל כך חשוב ומשמעותי בצורת החניה הזאת, שאנחנו עושים מה"דגל" הזה כל כך הרבה רעש?! ובכלל, איך זה קשור, מסייע ומביא לגאולה האמיתית והשלימה?!

בשיחה נפלאה, לילדי ישראל, מסביר הרבי מלך המשיח, את הרעיון העמוק הנעוץ ב"דגל" שלנו. צורת החניה הזאת, שאוהל מועד באמצע ושבטי ישראל סובבים אותו מכל צד, באה להבליט ולהדגיש שתפקידם של בני ישראל (בכל הדורות) הוא לשמור על המקדש ולהגן על המשכן. המטרה האמיתית של "הדגל" היא להראות לנו מה חשוב באמת, ועל מה אנו צריכים להגן בגופינו ובנשמתינו. מובן מעצמו, שהקב"ה לא צריך את ההגנה שלנו, אם כבר, אנחנו צריכים את ההגנה שלנו, (ועכשיו עוד יותר מתמיד..) אלא "שרצה הקב"ה לזכות את ישראל", ולתת לכל אחד מאיתנו חלק בלתי נפרד בשמירת והגנת התורה והיהדות! הכיתור בו כיתרו בני ישראל את המשכן מסמל את העבודה הנצחית של כל אחד ואחת מאיתנו לשמור על לוחות הברית, לשמור על ספר התורה ולשמור על המשכן והמקדש הרוחני שלנו הנמצא בתוך ליבו של האדם. לשמור על הגחלת היהודית, לשמור על התורה והמצוות, לשמור על הקדוש והיקר לעמנו ולתורתינו- זהו הדגל היהודי!

הרבי מוסיף, שאם נשים לב, בני ישראל הקיפו את אוהל מועד לא רק בחנייתן, אלא גם בנסיעתם. זאת אומרת, שהשמירה הזו על התורה היא לא רק כשנמצאים במנוחה, שהכל טוב ונינוח, שהכל מסתדר לנו ויש שפע, שגשוג והרחבה. צריך להקיף את המשכן גם כשאנחנו מטולטלים בדרכים, גם כשנוסעים ממקום למקום, מגלות לגלות, מבעיה לבעיה ומצרה לצרה, עד כדי כך ש"אין איתנו יודע עד מה". גם כשנמצאים במדבר שממה וקשה מאוד לשמור על מורל גבוה ורוח רמה, אסור לותר!

במקום אחר, הרבי מלך המשיח מסביר כי ארבעת רוחות העולם מייצגים ארבעה סכנות, המקשות ומפריעות ליהודי לקיים ולהשלים את שליחותו בעולם הזה.

רוח צפון מייצגת את רוח הקרירות והאדישות (צפון הוא מקום הקור). רוח דרום מייצגת את חמימות התאוות החומריות (דרום הוא מקור החום). רוח מזרח מייצגת את הסיפוק העצמי של האדם שלמד, מרגיש הוא שהאיר כבר את כל העולם כולו (מזרח הוא מקור האור) והרוח הרביעית מייצגת את השכינה - כמאמר חז"ל שכינה במערב.

השמירה על נקודת היהדות, לא מספיקה רק בכיוון אחד, היא צריכה להיות מכל ארבעת הצדדים, על האדם להיזהר מקרירות בתורה ומצוות באותו האופן בו הוא נזהר מחמימות מיותרת בענייני העולם הזה, ובאותה העוצמה בדיוק להיזהר ולהישמר מגאווה וישות פסולים - אפילו על דברים טובים שהוא עשה.

וכך, בסופו של דבר מגיעים לרוח הרביעית, רוחה של השכינה. האדם זוכה להתחבר ולהיות שותף עם הקב"ה במעשה בראשית.

וזהו בדיוק הקשר לגאולה. במדרש (תנחומא, פרשתינו יד) אנו מוצאים אימרה מעניינת:"ולעתיד לבא, בזכות הדגלים אני גואל אתכם". על אלו דגלים מדבר המדרש? ולמה בזכותם נגאל?

אלא שלאור האמור לעיל, דברי המדרש מובנים. הדגלים מייצגים את השמירה שלנו על המקודש לעמנו. הדגלים מייצגים את השמירה על המקדש הפנימי שלנו. אז "בזכות הדגלים"-בזכות שמירת התורה (וקיום המצוות) בכל זמן, בכל מקום ובכל מצב, נזכה במהרה לביאת המשיח והגאולה!

 ונסיים בסיפור המלמד כיצד ניתן לצאת מהקרירות והאדישות (צפון), להתגבר על טבעים והתאוות(דרום), לא להיות כלוא בתוך ה'אני העצמי'(מזרח) ולגעת בשכינה(מערב)!

בחג השבועות תש"ד קרא הרבי ריי"צ לשלשה תמימים, מינה אותם לבית דין והטיל עליהם שליחות מיוחדת.קרב בחורים מ"עולם'שע ישיבות" לתורת החסידות.

עברו עשר שנים, בחג השבועות תשי"ד, סיפר הרבי על אותה התוועדות ועל תוצאותיה.

"והנה, אותם ג' אברכים שבחר כ"ק מו"ח אדמו"ר – היו שייכים לג' סוגים שונים: א' מהם – למדן גדול, א' – בינוני, וא' – איש פשוט. ועד"ז היתה התחלקות ביניהם בנוגע לתורת החסידות: א' – הי' משכיל גדול בחסידות, א' – בינוני, וא' – קטן מהם.

ובפועל – הרי ב' הלמדנים והמשכילים, הגדול והאמצעי, התחילו אח"כ לעסוק בעניניהם הפרטיים; בעניני גשמיות עוה"ז, או אפילו בעניני עוה"ב, ולא פעלו בענין שליחותם. ודוקא הפשוט מביניהם – אמנם אין הוא למדן או משכיל גדול כמותם, וגם פרנסה אין לו... ואעפ"כ עוסק הוא עד היום הזה – ובוודאי ימשיך לעסוק – בשליחות שהטיל עליו כ"ק מו"ח אדמו"ר…ולאחרי שעברו עשר שנים (ספירה שלימה) מהתוועדות הנ"ל – רואים כבר עתה את הפירות שפעל אותו יהודי."

דווקא הפשיטות היא תנצח! שבת שלום!

**מבוסס על שיעור משיח בפרשה מהמחזור החמישי, לשיעור המלא** [**לחץ כאן**](https://drive.google.com/file/d/1yO6rt_eycNVD8aLVgRXu7cSrIAZfcvVi/view?usp=sharing)